
«ՈՍՏԻԿԱՆՈՒԹՅՈՒՆՈՒՄ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ
 
       Հոդված 1. «Ոստիկանությունում ծառայության մասին» 2002 թվականի հուլիսի 3-ի ՀՕ-401-Ն օրենքի (այսուհետ՝ Օրենք) 11-րդ հոդվածի 1-ին մասում․
1) դիմորդների բառից հետո լրացնել և սույն օրենքի 55․1-ին հոդվածի 6․1-ին մասով նախատեսված ոստիկանական միջին մասնագիտական կրթական ծրագրով դիմորդների բառերը,
2) 1-ին կետը շարադրել հետևյալ խմբագրությամբ․ 
1) անցել է պարտադիր զինվորական ծառայություն (բացառությամբ իգական սեռի քաղաքացիների, սույն օրենքի 55․1-ին հոդվածի 6․1-ին մասով նախատեսված ոստիկանական միջին մասնագիտական կրթական ծրագրով ընդունված անձանց, ինչպես նաև «Զինվորական ծառայության և զինծառայողի կարգավիճակի մասին» օրենքով սահմանված կարգով զինվորական ծառայությունից ազատվելու դեպքերի).։

Հոդված 2. Օրենքի 14-րդ հոդվածում լրացնել հետևյալ բովանդակությամբ 3․2-րդ մաս․
3․2․ Սույն օրենքի 55․1-ին հոդվածի 6․1-ին մասով նախատեսված ոստիկանական միջին մասնագիտական կրթություն ստացած անձինք նշանակվում են Լիազոր մարմնում կամ ենթակա պետական մարմիններում ոստիկանության կամ փրկարար ծառայության միջին խմբի պաշտոններում՝ ոստիկանության կամ փրկարար ծառայության պաշտոններում անընդմեջ 10 տարի ծառայելու պայմանով։ Սույն մասով նախատեսված անձինք ոստիկանության միջին խմբի պաշտոններում նշանակվելու պահից համարվում են ատեստավորված և ձեռք են բերում հավելավճար ստանալու իրավունք՝ Կառավարության սահմանած չափով։ Միջին խմբի պաշտոններում առնվազն հինգ տարի ծառայելուց հետո նշված ծառայողները կարող են նշանակվել ավագ խմբի պաշտոններում։։
       Հոդված 3. Օրենքի 40-րդ հոդվածում՝
1) լրացնել հետևյալ բովանդակությամբ 1․1-ին մաս․
«1․1․ Սույն օրենքի 55․1-ին հոդվածի 6․1-ին մասով նախատեսված ոստիկանական միջին մասնագիտական կրթություն ստացած ծառայողը, բացի սույն հոդվածի 1-ին մասով նախատեսված դեպքերից, պարտավոր է փոխհատուցել իր ուսման համար պետության կողմից կատարված ծախսերը, եթե ոստիկանության միջին խմբի պաշտոնում նշանակվելուց հետո Լիազոր մարմնում կամ ենթակա պետական մարմիններում ոստիկանության կամ փրկարար ծառայության պաշտոններում չի ծառայել անընդմեջ 10 տարի։»․
2) լրացնել հետևյալ բովանդակությամբ 2․2-րդ մաս․
«2․2․ Սույն օրենքի 55․1-ին հոդվածի 6․1-ին մասով նախատեսված ոստիկանական միջին մասնագիտական կրթություն ստացած ծառայողը չի հատուցում ուսման համար պետության կատարած ծախսերը, եթե նա՝
1) Լիազոր մարմնի ուսումնական հաստատությունն ավարտելուց հետո Լիազոր մարմնում կամ ենթակա պետական մարմիններում ոստիկանության կամ փրկարար ծառայության պաշտոններում ծառայել է անընդմեջ 10 տարի․
2) ծառայությունից ազատվել է սույն օրենքի 45-րդ հոդվածի 1-ին մասի 4-րդ և 10-րդ կետերով սահմանված դեպքերում։»։ 

       Հոդված 4. Օրենքի 55․1-ին հոդվածում լրացնել հետևյալ բովանդակությամբ 6․1-ին մաս․ 
6․1․ Ոստիկանական միջին մասնագիտական կրթություն ստանալու նպատակով Լիազոր մարմնի ուսումնական հաստատություն կարող են ընդունվել նաև ոստիկանական արհեստագործական կրթություն չունեցող, սույն օրենքի 11-րդ հոդվածով նախատեսված պահանջները բավարարող այն քաղաքացիները, որոնք չեն անցել պարտադիր զինվորական ծառայություն կամ ստացել են պարտադիր զինվորական ծառայության զորակոչից տարկետում։ Սույն մասում նախատեսված ոստիկանական միջին մասնագիտական կրթություն ստանալու համար ընդունելությունը կազմակերպվում է պետական պատվերի շրջանակում՝ Կառավարության կողմից յուրաքանչյուր տարի հաստատվող տեղերին համապատասխան։»։

Հոդված 5․ 
1․ Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:
2․ Սույն օրենքից բխող ենթաօրենսդրական նորմատիվ իրավական ակտերում անհրաժեշտ փոփոխություններ և լրացումներ նախատեսող նորմատիվ իրավական ակտերն ընդունվում են սույն օրենքն ուժի մեջ մտնելուց հետո՝ 2 ամսվա ընթացքում:
